Šiaulių miesto savivaldybės stadionas

Šiaulių miesto savivaldybės stadionas (sovietmečiu Šiaulių „Žalgirio“ stadionas) – įvairios paskirties stadionas Šiauliuose, miesto centrinėje dalyje, į šiaurės vakarus nuo Senamiesčio, S. Daukanto g. 23, Vytauto ir Daukanto gatvių sankryžoje. Talpina 3000 žiūrovų (1000 telpa tribūnose po stogu), priskirtas UEFA 2-ajai kategorijai. Jame namų rungtynes žaidžia FA Šiauliai ir FC Gintra. Stadione vyko 5 Lietuvos futbolo taurės finalai (1957, 1959, 2004, 2015, 2021), taip pat 2 supertaurės rungtynės (2003 ir 2009 m.). Stadionas turi vaizdo ekraną, tribūną su stogu. Yra įrengtos vietos ir neįgaliesiems. Ateityje čia planuojama rengti ir Lietuvos nacionalinės vyrų rinktinės rungtynes. Istorija Pirmasis Šiaulių miesto stadionas baigtas įrengti 1940 m., jis atidarytas 1940 m. pavasarį. Per II pasaulinį karą jis buvo sugriautas, jo tvarkymas užtruko ilgai. Pokariu tai buvo vienintelis stadionas mieste. 1953 m. „Žalgirio“ sporto draugija stadiono tribūnų statybai skyrė 100 tūkst. rublių (bet gauta tik 40 tūkst.). Nors jau buvo išmūryti tribūnų pamatai, nebuvo skirta plytų ir cemento, todėl tribūnos liko nepastatytos. Medžiagų nebuvo skirta ir 1954 m., o užbaigimo darbams reikėjo 150 tūkst. rublių, dėl to rekonstrukcijos darbai užtruko gana ilgai. Stadiono remontas užtruko iki 1961 m. Dabartinis stadionas pastatytas 1948–1962 m., atidarytas 1962 m., rekonstruotas 1986 m. Prie stadiono įrengtas lengvosios atletikos maniežas, pats stadionas priklausė „Žalgirio“ sporto draugijai, jo bėgimo takai ir lengvosios atletikos sektoriai buvo padengti „Arman“ tipo dirbine danga. Stadione 2018 m. gegužę vyko Europos merginų WU17 čempionato rungtynės, dėl to stadiono atnaujinimui buvo skirta 52 000 eurų. Finalai Galerija Šaltiniai